Komisijos reglamentas (EB) Nr. 1929/2000
2000 m. rugsėjo 12 d.
iš dalies keičiantis Reglamentą (EB) Nr. 2603/1999, nustatantį paramos kaimo plėtrai pereinamuoju laikotarpiu taisykles pagal Tarybos reglamentą (EB) Nr. 1257/1999, dėl pagal Tarybos reglamentą (EEB) Nr. 2078/92 prisiimtų agrarinės aplinkosaugos įsipareigojimų pakeitimo
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EEB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai ir iš dalies keičiantį bei panaikinantį tam tikrus reglamentus [1], ypač į jo 53 straipsnio 1 dalį;
kadangi:
(1) Šiuo metu galiojančios taisyklės neleidžia agrarinės aplinkosaugos įsipareigojimo, prisiimto remiantis Tarybos reglamentu (EEB) Nr. 2078/92 [2] su paskutiniais pakeitimais, padarytais Komisijos reglamentu (EB) Nr. 2772/95 [3], pakeisti įsipareigojimu pagal naująjį Reglamentą (EB) Nr. 1257/1999. Komisijos reglamento (EB) Nr. 746/96 [4] 13 straipsnyje su pakeitimais, padarytais Reglamentu (EB) Nr. 435/97 [5], nustatančiame išsamias Reglamento (EEB) Nr. 2078/92 taikymo taisykles, teigiama, kad įsipareigojimas gali būti pakeistas kitu tik tam pačiam penkerių metų laikotarpiui.
(2) Siekiant užtikrinti geresnį su agrarinės aplinkosaugos priemonėmis susijusio naujojo programavimo laikotarpio įgyvendinimą, valstybėms narėms turėtų būti leista pagal senąsias taisykles prisiimtą agrarinės aplinkosaugos įsipareigojimą pakeisti įsipareigojimu penkeriems arba daugiau metų pagal Reglamentą (EB) Nr. 1257/1999, jei naujasis įsipareigojimas yra neabejotinai naudingas aplinkai.
(3) Šiame reglamente numatytos priemonės atitinka Žemės ūkio struktūrų ir kaimo plėtros komiteto nuomonę,
PRIĖMĖ ŠĮ REGLAMENTĄ:
1 straipsnis
Komisijos reglamento (EB) Nr. 2603/1999 [6] 3 straipsnio pabaigoje pridedama ši dalis:
"4. Iki laikotarpio, skirto pagal Reglamento (EEB) Nr. 2078/92 nuostatas prisiimtam įsipareigojimui įgyvendinti, pabaigos valstybės narės gali leisti tą įsipareigojimą pakeisti nauju įsipareigojimu penkeriems ar daugiau metų pagal Reglamentą (EB) Nr. 1257/1999, jei:
a) toks pakeitimas yra neabejotinai naudingas aplinkai ir
b) dabartinis įsipareigojimas bus gerokai padidintas."
2 straipsnis
Šis reglamentas įsigalioja dvidešimtą dieną po jo paskelbimo Europos Bendrijų oficialiajame leidinyje.
Jis taikomas nuo 2000 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2000 m. rugsėjo 12 d.